62023TJ0167_RES
(Υπόθεση T‑167/23)
(δημοσίευση αποσπασμάτων)
LAT Nitrogen Piesteritz GmbHκαιCornerstone Chemical Co.
κατά
Ευρωπαϊκού Οργανισμού Χημικών Προϊόντων
Απόφαση του Γενικού Δικαστηρίου (πέμπτο τμήμα) της 9ης Ιουλίου 2025
«REACH – Ουσίες που προκαλούν πολύ μεγάλη ανησυχία – Κατάρτιση καταλόγου υποψήφιων ουσιών προς ενδεχόμενη εγγραφή στο παράρτημα XIV του κανονισμού (ΕΚ) 1907/2006 – Απόφαση η οποία χαρακτηρίζει τη μελαμίνη ως ουσία που πληροί τα κριτήρια για εγγραφή στον κατάλογο – Υποχρέωση αιτιολογήσεως – Δικαίωμα ακροάσεως – Υπέρβαση εξουσίας – Άρθρο 57 του κανονισμού 1907/2006 – Πρόδηλο σφάλμα εκτιμήσεως – Αναλογικότητα – Αρχή της προλήψεως – Κατάχρηση εξουσίας»
Προσέγγιση των νομοθεσιών – Καταχώριση και αξιολόγηση των χημικών προϊόντων και χορήγηση αδειών για αυτά – Κανονισμός REACH – Ουσίες που προκαλούν πολύ μεγάλη ανησυχία – Διαδικασία προσδιορισμού – Ψηφοφορία της επιτροπής των κρατών μελών (ΕΚΜ) – Αρμοδιότητα της ΕΚΜ να θεσπίζει κανόνες προς ρύθμιση επιμέρους ζητημάτων σχετικών με την ψηφοφορία αυτή μέσω του εσωτερικού κανονισμού της
(Κανονισμός 1907/2006 του Ευρωπαϊκού Κοινοβουλίου και του Συμβουλίου, άρθρα 82 και 85 § 9)
(βλ. σκέψεις 33-37)
Προσέγγιση των νομοθεσιών – Καταχώριση και αξιολόγηση των χημικών προϊόντων και χορήγηση αδειών για αυτά – Κανονισμός REACH – Ουσίες που προκαλούν πολύ μεγάλη ανησυχία – Διαδικασία προσδιορισμού – Ομόφωνη συμφωνία της επιτροπής των κρατών μελών – Αποχή κράτους μέλους – Δεν επιδρά στην απόφαση που ψηφίστηκε ομόφωνα από τα παρόντα κράτη μέλη
(Άρθρο 238 §4 ΣΛΕΕ· κανονισμός 1907/2006 του Ευρωπαϊκού Κοινοβουλίου και του Συμβουλίου, άρθρα 59 § 8 και 85 § 8)
(βλ. σκέψεις 38-40, 42-45, 57-61)
Προσέγγιση των νομοθεσιών – Καταχώριση και αξιολόγηση των χημικών προϊόντων και χορήγηση αδειών για αυτά – Κανονισμός REACH – Ουσίες που προκαλούν πολύ μεγάλη ανησυχία – Διαδικασία προσδιορισμού – Δημόσια διαβούλευση – Περιεχόμενο – Δικαίωμα ακροάσεως των ενδιαφερόμενων μερών – Δεν περιλαμβάνεται – Δικαίωμα των ενδιαφερόμενων μερών να υποβάλουν παρατηρήσεις – Περιλαμβάνεται
(Χάρτης των Θεμελιωδών Δικαιωμάτων της Ευρωπαϊκής Ένωσης, άρθρo 41· κανονισμός 1907/2006 του Ευρωπαϊκού Κοινοβουλίου και του Συμβουλίου, άρθρα 57, 59 §§ 2 έως 5, και 85 § 4)
(βλ. σκέψεις 68-72, 75-93, 98-102, 127)
Προσέγγιση των νομοθεσιών – Καταχώριση και αξιολόγηση των χημικών προϊόντων και χορήγηση αδειών για αυτά – Κανονισμός REACH – Ουσίες που προκαλούν πολύ μεγάλη ανησυχία – Διαδικασία προσδιορισμού – Διακριτική ευχέρεια των αρχών της Ένωσης – Περιεχόμενο – Δικαστικός έλεγχος – Όρια
(Κανονισμός 1907/2006 του Ευρωπαϊκού Κοινοβουλίου και του Συμβουλίου, άρθρο 57, στοιχείο στʹ)
(βλ. σκέψεις 131-140)
Προσέγγιση των νομοθεσιών – Καταχώριση και αξιολόγηση των χημικών προϊόντων και χορήγηση αδειών για αυτά – Κανονισμός REACH – Ουσίες που προκαλούν πολύ μεγάλη ανησυχία – Διαδικασία προσδιορισμού – Αξιολόγηση της επικινδυνότητας των εγγενών ιδιοτήτων μιας ουσίας – Κριτήρια εκτιμήσεως – Λήψη υπόψη συνδυασμού πλειόνων επιπτώσεων προκειμένου να αποδειχθεί η σοβαρότητά τους – Επιτρέπεται
(Κανονισμοί του Ευρωπαϊκού Κοινοβουλίου και του Συμβουλίου 1907/2006, άρθρο 57 και παραρτήματα I, σημεία 1 έως 4, XIII, XIV και XV, σημείο 2, και 1272/2008)
(βλ. σκέψεις 143-159)
Προσέγγιση των νομοθεσιών – Καταχώριση και αξιολόγηση των χημικών προϊόντων και χορήγηση αδειών για αυτά – Κανονισμός REACH – Ουσίες που προκαλούν πολύ μεγάλη ανησυχία – Διαδικασία προσδιορισμού – Αξιολόγηση της επικινδυνότητας των εγγενών ιδιοτήτων μιας ουσίας – Κριτήρια εκτιμήσεως – Δεν προϋποτίθεται η υπαγωγή σε ορισμένη κατηγορία επικινδυνότητας – Έλλειψη εξουσιοδότησης του Ευρωπαϊκού Οργανισμού Χημικών Προϊόντων (ECHA) να επανεξετάσει τις κατηγορίες επικινδυνότητας – Δεν συντρέχει υποχρέωση του ECHA να αποδείξει τον μη αναστρέψιμο χαρακτήρα των επιπτώσεων μιας ουσίας
(Κανονισμοί του Ευρωπαϊκού Κοινοβουλίου και του Συμβουλίου 1907/2006, άρθρο 57, στοιχείο στʹ, και παράρτημα I, και 1272/2008, άρθρο 37 § 6)
(βλ. σκέψεις 165, 166, 175, 176)
Προσέγγιση των νομοθεσιών – Καταχώριση και αξιολόγηση των χημικών προϊόντων και χορήγηση αδειών για αυτά – Κανονισμός REACH – Ουσίες που προκαλούν πολύ μεγάλη ανησυχία – Διαδικασία προσδιορισμού – Αξιολόγηση της επικινδυνότητας των εγγενών ιδιοτήτων μιας ουσίας – Κριτήρια εκτιμήσεως – Έλλειψη υποχρέωσης να ληφθούν υπόψη δεδομένα όσον αφορά την έκθεση
(Κανονισμοί του Ευρωπαϊκού Κοινοβουλίου και του Συμβουλίου 1907/2006, άρθρα 57, 58 § 2, 60 § 2, 64 § 4, και 70 και παραρτήματα I, σημείο 6, και XV, σημείο 2, σημείο 2)
(βλ. σκέψεις 191-193)
Προσέγγιση των νομοθεσιών – Καταχώριση και αξιολόγηση των χημικών προϊόντων και χορήγηση αδειών για αυτά – Κανονισμός REACH – Ουσίες που προκαλούν πολύ μεγάλη ανησυχία – Διαδικασία προσδιορισμού – Απόφαση του Ευρωπαϊκού Οργανισμού Χημικών Προϊόντων (ECHA) που προσδιορίζει τη μελαμίνη ως ουσία που προκαλεί πολύ μεγάλη ανησυχία – Ελλιπής απόδειξη της σοβαρότητας της τοξικότητας της μελαμίνης για την αναπαραγωγή – Πρόδηλο σφάλμα εκτιμήσεως που δεν επιδρά στη νομιμότητα της απόφασης – Δικαιολόγηση – Άλλες εγγενείς ιδιότητες της μελαμίνης που μπορούν να έχουν σοβαρές επιπτώσεις στην ανθρώπινη υγεία και το περιβάλλον
(Άρθρα 263 και 296 ΣΛΕΕ· κανονισμοί του Ευρωπαϊκού Κοινοβουλίου και του Συμβουλίου 1907/2006, άρθρο 57, στοιχείο στʹ, και παράρτημα XV, και 1272/2008, παράρτημα I)
(βλ. σκέψεις 210-215, 220-230, 427, 429)
Προσέγγιση των νομοθεσιών – Καταχώριση και αξιολόγηση των χημικών προϊόντων και χορήγηση αδειών για αυτά – Κανονισμός REACH – Ουσίες που προκαλούν πολύ μεγάλη ανησυχία – Διαδικασία προσδιορισμού – Προσδιορισμός του επιπέδου ανησυχίας που πρέπει να προκαλεί μια ουσία – Συνεκτίμηση δεδομένων σχετικά με την ανθρώπινη έκθεση τα οποία αντικατοπτρίζουν τα ισχύοντα μέτρα διαχείρισης των κινδύνων – Επιτρέπεται
(Κανονισμός 1907/2006 του Ευρωπαϊκού Κοινοβουλίου και του Συμβουλίου, άρθρο 57, στοιχείο στʹ)
(βλ. σκέψη 416)
Προσέγγιση των νομοθεσιών – Καταχώριση και αξιολόγηση των χημικών προϊόντων και χορήγηση αδειών για αυτά – Κανονισμός REACH – Ουσίες που προκαλούν πολύ μεγάλη ανησυχία – Διαδικασία προσδιορισμού – Προσδιορισμός του επιπέδου ανησυχίας που πρέπει να προκαλεί μια ουσία – Συνεκτίμηση δεδομένων πέραν των σχετικών με τους κινδύνους που απορρέουν από τις εγγενείς ιδιότητες των συγκεκριμένων ουσιών – Επιτρέπεται
(Κανονισμός 1907/2006 του Ευρωπαϊκού Κοινοβουλίου και του Συμβουλίου, άρθρο 57, στοιχείο στʹ)
(βλ. σκέψη 417)
Προσέγγιση των νομοθεσιών – Καταχώριση και αξιολόγηση των χημικών προϊόντων και χορήγηση αδειών για αυτά – Κανονισμός REACH – Ουσίες που προκαλούν πολύ μεγάλη ανησυχία – Διαδικασία προσδιορισμού – Απόφαση του Ευρωπαϊκού Οργανισμού Χημικών Προϊόντων (ECHA) που προσδιορίζει τη μελαμίνη ως ουσία που προκαλεί πολύ μεγάλη ανησυχία – Παραβίαση της αρχής της αναλογικότητας – Δεν υφίσταται
(Άρθρο 5 § 4, ΣΕΕ· κανονισμοί του Ευρωπαϊκού Κοινοβουλίου και του Συμβουλίου 1907/2006, αιτιολογική σκέψη 69 και άρθρα 1 §§ 1 και 3, 14 § 6, 55, 57, στοιχείο στʹ, 58, 59 και 60 §§ 2 και 4, και παραρτήματα I, σημείο 5.1.1, και XIV)
(βλ. σκέψεις 433-464)
Προσέγγιση των νομοθεσιών – Καταχώριση και αξιολόγηση των χημικών προϊόντων και χορήγηση αδειών για αυτά – Κανονισμός REACH – Ουσίες που προκαλούν πολύ μεγάλη ανησυχία – Διαδικασία προσδιορισμού – Απόφαση του Ευρωπαϊκού Οργανισμού Χημικών Προϊόντων (ECHA) που προσδιορίζει τη μελαμίνη ως ουσία που προκαλεί πολύ μεγάλη ανησυχία – Κριτήρια για τον χαρακτηρισμό μιας ουσίας ως επίμονης, ευκίνητης και τοξικής – Κατάχρηση εξουσίας – Δεν υφίσταται
(Κανονισμός 1907/2006 του Ευρωπαϊκού Κοινοβουλίου και του Συμβουλίου, άρθρο 57, στοιχείο στʹ)
(βλ. σκέψεις 478-487)
Σύνοψη
Επιληφθέν προσφυγής ακυρώσεως κατά της αποφάσεως του Ευρωπαϊκού Οργανισμού Χημικών Προϊόντων (ECHA) με την οποία προσδιορίστηκε η μελαμίνη ως ουσία «που προκαλεί πολύ μεγάλη ανησυχία» βάσει του κανονισμού REACH (
1
), το Γενικό Δικαστήριο απορρίπτει την προσφυγή και αποφαίνεται επί του καινοφανούς ζητήματος των καθορισθέντων μέσω του εσωτερικού κανονισμού της επιτροπής των κρατών μελών (στο εξής: ΕΚΜ) κανόνων περί ψηφοφορίας και συνοψίζει τη νομολογία, αφενός, όσον αφορά το δικαίωμα των ενδιαφερομένων να υποβάλουν παρατηρήσεις στο πλαίσιο της διαδικασίας προσδιορισμού μιας ουσίας ως ουσίας που προκαλεί πολύ μεγάλη ανησυχία και, αφετέρου, όσον αφορά την έννοια των «εγγενών ιδιοτήτων».
Η απόφαση του ECHA, την οποία προσέβαλαν οι δύο προσφεύγουσες, η LAT Nitrogen Piesteritz GmbH και η Cornerstone Chemical Co., επιχειρήσεις παραγωγής μελαμίνης εδρεύουσες στη Γερμανία και στις Ηνωμένες Πολιτείες, εκδόθηκε κατόπιν υποβολής από την Ομοσπονδιακή Δημοκρατία της Γερμανίας φακέλου, σύμφωνα με το παράρτημα XV του κανονισμού REACH, για τον προσδιορισμό της μελαμίνης ως ουσίας που προκαλεί πολύ μεγάλη ανησυχία καθόσον πληροί τα κριτήρια τα οποία θέτει το άρθρο 57, στοιχείο στʹ, του κανονισμού REACH. Αφού έλαβε τον φάκελο, ο ECHA κάλεσε τους ενδιαφερομένους να υποβάλουν παρατηρήσεις επ’αυτού (
2
). Με την ολοκλήρωση της υποβολής των παρατηρήσεων, ο φάκελος διαβιβάστηκε στην ΕΚΜ, η οποία κατέληξε σε ομόφωνη συμφωνία σχετικά με τον προσδιορισμό της μελαμίνης ως ουσίας που προκαλεί πολύ μεγάλη ανησυχία.
Εκτίμηση του Γενικού Δικαστηρίου
Κατ’ αρχάς, το Γενικό Δικαστήριο απορρίπτει την ένσταση ελλείψεως νομιμότητας που προβλήθηκε κατά του άρθρου 19, παράγραφος 5, του εσωτερικού κανονισμού της ΕΚΜ, το οποίο ορίζει ότι οι αποχές των παρόντων ή εκπροσωπούμενων μελών δεν συνιστούν εμπόδιο για την ανάληψη από την ΕΚΜ ενεργειών οι οποίες απαιτούν ομοφωνία.
Συγκεκριμένα, όσον αφορά, αφενός, την αρμοδιότητα της ΕΚΜ να θεσπίζει κανόνες περί ψηφοφορίας μέσω του εσωτερικού κανονισμού της, το Γενικό Δικαστήριο τονίζει ότι ο κατάλογος των ζητημάτων που μπορούν να αποτελέσουν αντικείμενο ρύθμισης από τις διατάξεις των εσωτερικών κανονισμών, βάσει του άρθρου 85, παράγραφος 9, του κανονισμού REACH, δεν είναι εξαντλητικός. Δεδομένου ότι ο κανονισμός REACH ρυθμίζει απλώς το ζήτημα του είδους της πλειοψηφίας που πρέπει να επιτευχθεί για την έκδοση αποφάσεως προσδιορισμού μιας ουσίας που προκαλεί πολύ μεγάλη ανησυχία, καθίσταται αναγκαίο να θεσπιστούν με τον εσωτερικό κανονισμό της ΕΚΜ οι λοιποί κανόνες περί ψηφοφορίας προκειμένου να αποτραπεί ο κίνδυνος να βρεθεί η ΕΚΜ ενώπιον νομικού κενού. Επιπλέον, η θέσπιση τέτοιων κανόνων διασφαλίζει την προβλεψιμότητά τους και παρέχει στους αποδέκτες των εκδιδόμενων πράξεων τη δυνατότητα να έχουν γνώση των κανόνων αυτών και, όπως εν προκειμένω, να τους προσβάλλουν ενώπιον του δικαστή της Ένωσης. Επομένως, συμβάλλουν στη διαφύλαξη της ασφάλειας δικαίου. Συνεπώς, η ΕΚΜ ήταν αρμόδια να θεσπίσει, μέσω του εσωτερικού κανονισμού της, κανόνες περί ψηφοφορίας.
Όσον αφορά, αφετέρου, το περιεχόμενο του άρθρου 19, παράγραφος 5, του εσωτερικού κανονισμού της ΕΚΜ, το Γενικό Δικαστήριο επισημαίνει ότι οι κανόνες της ΕΚΜ σχετικά με τις αποχές προκύπτουν ευθέως από το άρθρο 238, παράγραφος 4, ΣΛΕΕ, το οποίο αφορά τις ψηφοφορίες στο πλαίσιο του Συμβουλίου της Ευρωπαϊκής Ένωσης. Δεδομένου ότι το άρθρο 19, παράγραφος 5, του εσωτερικού κανονισμού της ΕΚΜ είναι εμπνευσμένο από την εν λόγω διάταξη, η οποία προβλέπει ότι η αποχή δεν συνιστά εμπόδιο για την έκδοση αποφάσεων που απαιτούν ομοφωνία, δεν μπορεί να υποστηριχθεί ότι το συγκεκριμένο άρθρο του εσωτερικού κανονισμού της ΕΚΜ αντιβαίνει στις θεμελιώδεις δημοκρατικές αρχές και ότι παραβιάζει τις αρμοδιότητες του Κοινοβουλίου, του Συμβουλίου ή της Επιτροπής. Εξάλλου, η αποχή πρέπει να νοηθεί, υπό τη συνήθη έννοιά της, ως άρνηση να ληφθεί θέση επί συγκεκριμένης πρότασης και όχι ως απόρριψη της υπό συζήτηση πρότασης.
Εν συνεχεία, επί της ουσίας, το Γενικό Δικαστήριο απορρίπτει, ειδικότερα, την αιτίαση περί ελλείψεως νομιμότητας της προσβαλλόμενης απόφασης λόγω προβαλλόμενης προσβολής του δικαιώματος ακροάσεως των προσφευγουσών κατά τη διαδικασία που προηγήθηκε της έκδοσης της απόφασης.
Το Γενικό Δικαστήριο διαπιστώνει, καταρχάς, ότι, μολονότι το γαλλικό κείμενο του άρθρου 59, παράγραφος 4, του κανονισμού REACH αναφέρει το δικαίωμα των ενδιαφερομένων να υποβάλλουν «informations [πληροφορίες]», εντούτοις το δικαίωμα των εν λόγω προσώπων συνίσταται σε ένα ευρύτερο δικαίωμα υποβολής «παρατηρήσεων». Η ερμηνεία αυτή επιβεβαιώνεται από το ισπανικό, το γερμανικό, το αγγλικό και το ιταλικό κείμενο της διάταξης αυτής.
Πλην όμως, το Γενικό Δικαστήριο υπενθυμίζει ότι το άρθρο 59, παράγραφος 4, του κανονισμού REACH προβλέπει απλώς δημόσια διαβούλευση η οποία δεν παρέχει στους ενδιαφερομένους κανένα ειδικό διαδικαστικό δικαίωμα πλην του δικαιώματος υποβολής σχολίων.
Ομοίως, το άρθρο 85, παράγραφος 4, του κανονισμού REACH και το καθεστώς του παρατηρητή, όπως έχει καθοριστεί από τον ECHA, δεν παρέχουν στους ενδιαφερομένους που συμμετέχουν στη συνεδρίαση της ΕΚΜ δικαίωμα ακροάσεως. Στα πρόσωπα αυτά παρέχεται απλώς, βάσει των εν λόγω διατάξεων, η δυνατότητα να υποβάλλουν παρατηρήσεις επί συγκεκριμένων σημείων και, κατά περίπτωση, επί σημείων που έχουν προσδιοριστεί εκ των προτέρων.
Τέλος, το Γενικό Δικαστήριο διαπιστώνει ότι οι προσφεύγουσες δεν μπορούν βασίμως να υποστηρίζουν ότι ο ECHA υπέπεσε σε πρόδηλο σφάλμα εκτιμήσεως καθόσον έκρινε ότι οι ιδιότητες που σχετίζονται με την τύχη της μελαμίνης στο περιβάλλον έχουν επιπτώσεις οι οποίες επιτρέπουν να συναχθεί το συμπέρασμα ότι η μελαμίνη έπρεπε να προσδιοριστεί ως ουσία που προκαλεί πολύ μεγάλη ανησυχία βάσει του άρθρου 57, στοιχείο στʹ, του κανονισμού REACH.
Συναφώς, το γεγονός ότι η εν λόγω διάταξη παραπέμπει, προς τον σκοπό του προσδιορισμού του ισοδύναμου επιπέδου ανησυχίας, στις ουσίες του άρθρου 57, στοιχεία αʹ έως εʹ, του κανονισμού REACH δεν σημαίνει ότι μια ουσία πρέπει να πληροί τα κριτήρια προσδιορισμού των συγκεκριμένων ουσιών προκειμένου να μπορεί να προσδιοριστεί ως ουσία που προκαλεί πολύ μεγάλη ανησυχία. Κατά συνέπεια, ο ECHA δεν περιορίζεται στις κατηγορίες επικινδυνότητας που προβλέπει ο κανονισμός 1272/2008 (
3
) ούτε από τα κριτήρια που θέτει ειδικώς το παράρτημα XIII του κανονισμού REACH.
Αντιθέτως, ο ECHA εξετάζει την επικινδυνότητα η οποία απορρέει από τις εγγενείς ιδιότητες της ουσίας που ενδεχομένως θα προσδιοριστεί ως ουσία που προκαλεί πολύ μεγάλη ανησυχία, διευκρινιζομένου ότι η έννοια της «επικινδυνότητας» περιλαμβάνει κάθε προϊόν ή διαδικασία που «μπορεί» να έχει αρνητική επίπτωση στην υγεία του ανθρώπου ή στο περιβάλλον. Συναφώς, το άρθρο 57, στοιχείο στʹ, του κανονισμού REACH δεν απαιτεί μια εγγενής ιδιότητα να είναι ικανή, αυτή καθεαυτήν και εξεταζόμενη μεμονωμένα, να έχει σοβαρές επιπτώσεις, προκειμένου να οδηγήσει στον προσδιορισμό μιας ουσίας ως ουσίας που προκαλεί πολύ μεγάλη ανησυχία. Απεναντίας, είναι αναγκαίο η ουσία αυτή να έχει επίπτωση η οποία, σε συνδυασμό με άλλες επιπτώσεις που οφείλονται σε άλλες εγγενείς ιδιότητες της εν λόγω ουσίας, μπορεί να προκαλέσει σοβαρές επιπτώσεις στην υγεία του ανθρώπου ή στο περιβάλλον.
Ωστόσο, το γεγονός και μόνον ότι μια ουσία μπορεί εύκολα, βάσει των ιδιοτήτων της οι οποίες σχετίζονται με την τύχη της στο περιβάλλον, να διαδοθεί και να είναι παρούσα σε αυτό αποτελεί όντως επίπτωση, αφού πρόκειται για συνέπειες που οφείλονται σε εγγενείς ιδιότητές της. Οι ανθεκτικές και βιοσυσσωρεύσιμες ουσίες μπορούν να θεωρηθούν ουσίες με σοβαρές επιπτώσεις στην υγεία του ανθρώπου ή το περιβάλλον. Πλην όμως, η ανθεκτικότητα και η βιοσυσσώρευση αποτελούν πράγματι ιδιότητες που σχετίζονται με την τύχη μιας ουσίας στο περιβάλλον. Υπό τις συνθήκες αυτές, οι επιπτώσεις που οφείλονται στις ιδιότητες οι οποίες σχετίζονται με την τύχη μιας ουσίας στο περιβάλλον, όπως η ανθεκτικότητα, η κινητικότητα και η δυνατότητα μεταφοράς επί μεγάλη απόσταση, μπορούν να ληφθούν υπόψη προκειμένου να κριθεί αν μια ουσία μπορεί να έχει σοβαρές επιπτώσεις στην υγεία του ανθρώπου ή στο περιβάλλον προκαλώντας ισοδύναμο επίπεδο ανησυχίας.
(
1
)	Κανονισμός (ΕΚ) 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) και για την ίδρυση του Ευρωπαϊκού Οργανισμού Χημικών Προϊόντων καθώς και για την τροποποίηση της οδηγίας 1999/45/ΕΚ και για κατάργηση του κανονισμού (ΕΟΚ) αριθ. 793/93 του Συμβουλίου και του κανονισμού (ΕΚ) αριθ. 1488/94 της Επιτροπής καθώς και της οδηγίας 76/769/ΕΟΚ του Συμβουλίου και των οδηγιών της Επιτροπής 91/155/ΕΟΚ, 93/67/ΕΟΚ, 93/105/ΕΚ και 2000/21/ΕΚ (ΕΕ 2006, L 396, σ. 1, στο εξής: κανονισμός REACH).
(
2
)	Κατ’ εφαρμογήν του άρθρου 59, παράγραφος 4, του εν λόγω κανονισμού.
(
3
)	Κανονισμός (ΕΚ) 1272/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για την ταξινόμηση, την επισήμανση και τη συσκευασία των ουσιών και των μειγμάτων, την τροποποίηση και την κατάργηση των οδηγιών 67/548/ΕΟΚ και 1999/45/ΕΚ και την τροποποίηση του κανονισμού (ΕΚ) αριθ. 1907/2006 (ΕΕ 2008, L 353, σ. 1).